CELEX: 32021D1357
Language: fi
Date: 2021-06-30 00:00:00
Title: Komission päätös (EU) 2021/1357, annettu 30 päivänä kesäkuuta 2021, luvan antamisesta Slovenialle pidentää tiettyjä Euroopan parlamentin ja neuvoston asetuksen (EU) 2021/267 2 artiklassa määritettyjä määräaikoja (tiedoksiannettu numerolla C(2021) 4628) (Ainoastaan englanninkielinen teksti on todistusvoimainen)

16.8.2021   
               
               
                  FI
               
               
                  Euroopan unionin virallinen lehti
               
               
                  L 293/5
               
            
         KOMISSION PÄÄTÖS (EU) 2021/1357,
         annettu 30 päivänä kesäkuuta 2021,
         luvan antamisesta Slovenialle pidentää tiettyjä Euroopan parlamentin ja neuvoston asetuksen (EU) 2021/267 2 artiklassa määritettyjä määräaikoja
         
            
               (tiedoksiannettu numerolla C(2021) 4628)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19-kriisin jatkumisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä, tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla ja tiettyjen asetuksessa (EU) 2020/698 tarkoitettujen ajanjaksojen pidentämistä 16 päivänä helmikuuta 2021 annetun Euroopan parlamentin ja neuvoston asetuksen (EU) 2021/267 (1) ja erityisesti sen 2 artiklan 8 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2021/267 2 artiklan 1 kohdassa pidennetään ammattitaitoa osoittavan todistuksen (CAP) haltijan jatkokoulutuksen suorittamiselle asetettuja määräaikoja, jotka olisivat muutoin päättyneet tai muutoin päättyisivät 1 päivän syyskuuta 2020 ja 30 päivän kesäkuuta 2021 välisenä aikana. Saman asetuksen 2 artiklan 3 kohdassa pidennetään vastaavan yhdenmukaistetun unionin koodin 95 merkinnän voimassaoloaikaa.
                  
               
                     (2)
                  
                  
                     Asetuksen (EU) 2021/267 2 artiklan 5 kohdassa pidennetään sellaisten Euroopan parlamentin ja neuvoston direktiivin 2003/59/EY (2) liitteessä II tarkoitettujen kuljettajan ammattipätevyyskorttien voimassaoloaikaa, joiden voimassaoloaika olisi muutoin päättynyt tai muutoin päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (3)
                  
                  
                     Slovenia esitti 20 päivänä toukokuuta 2021 päivätyllä kirjeellä perustellun pyynnön saada pidentää tiettyjä asetuksen (EU) 2021/267 2 artiklassa määritettyjä määräaikoja. Slovenia toimitti pyyntönsä tueksi lisätietoja 21 päivänä toukokuuta ja 7 päivänä kesäkuuta 2021.
                  
               
                     (4)
                  
                  
                     Slovenia pyytää perustellulla pyynnöllään lupaa pidentää asetuksen (EU) 2021/267 2 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa kuudella kuukaudella mainitun säännöksen ja 2 artiklan 3 kohdan soveltamiseksi sekä lupaa pidentää mainitun asetuksen 2 artiklan 5 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa kuudella kuukaudella.
                  
               
                     (5)
                  
                  
                     Slovenian toimittamien tietojen mukaan jatkokoulutuksen suorittaminen tai siitä todistuksen antaminen, yhdenmukaistetun unionin koodin 95 merkitseminen ja kuljettajan ammattipätevyyskortin uusiminen on kyseisessä jäsenvaltiossa todennäköisesti käytännössä mahdotonta pidempään kuin 30 päivään kesäkuuta 2021 maassa covid-19:n leviämisen estämiseksi tai rajoittamiseksi toteuttujen toimenpiteiden vuoksi.
                  
               
                     (6)
                  
                  
                     Slovenian mukaan kaikki jatkokoulutus Sloveniassa on suoritettava siten, että asianomaiset kuljettajat ovat fyysisesti paikalla. Covid-19-pandemian aiheuttaman tilanteen vuoksi jatkokoulutustoiminta oli kuitenkin joko keskeytettävä tai sitä oli rajoitettava merkittävästi, erityisesti kun otetaan huomioon lähikontaktien välttämistä koskeviin sääntöihin liittyvät voimassa olevat toimenpiteet.
                  
               
                     (7)
                  
                  
                     Slovenian toimittamien tietojen perusteella Sloveniassa astui 18 päivänä maaliskuuta 2020 voimaan ensimmäinen sulkutoimitila, joka kesti 17 päivään toukokuuta 2020 saakka, ja 14 päivään helmikuuta 2021 saakka kestänyt toinen sulkutoimitila astui voimaan 16 päivänä marraskuuta 2020. Kolmas sulkutoimitila astui voimaan 1 päivänä huhtikuuta 2021 ja päättyi 11 päivänä huhtikuuta 2021. Slovenia oli näin ollen suljettuna yli viiden ja puolen kuukauden ajan covid-19-pandemian vaikutusten vuoksi.
                  
               
                     (8)
                  
                  
                     Slovenian mukaan kaikkiin näihin sulkutoimiin liittyi toimenpiteitä, joilla kiellettiin tavanomainen jatkokoulutustoiminta lähikontaktien välttämistä koskevien toimenpiteiden vuoksi. Erityisesti kolmannessa sulkutoimitilassa, joka kesti 1 päivästä huhtikuuta 11 päivään huhtikuuta 2021, jatkokoulutus ei ollut sallittua lainkaan.
                  
               
                     (9)
                  
                  
                     Jatkokoulutus on ollut sallittua toukokuusta 2021 lähtien, mutta se on rajoitettu enintään 10 henkilöön kurssia kohden. Slovenian oletuksena on, että liikenteenharjoittajat voivat vasta vuoden 2021 loppuun mennessä järjestää toimintansa siten, että kaikki kuljettajat voivat suorittaa jatkokoulutuksensa ajoissa.
                  
               
                     (10)
                  
                  
                     Jäsenvaltion toimittamien tietojen perusteella ja edellä mainitut sulkutoimet huomioon ottaen koulutukseen ovat lähimenneisyydessä pystyneet osallistumaan vain harvat kuljettajat suhteessa niiden kuljettajien määrään, joiden odotettiin osallistuvan samaan aikaan tavanomaisena vuonna. Sulkutoimet ja muut tässä yhteydessä käyttöön otetut toimenpiteet johtivat siihen, että kuljettajista noin 50 prosenttia keskeytti jatkokoulutuksen, ja Slovenia arvioi myös, että jokaisena kuukautena, jona sulkutoimet olivat voimassa, jatkokoulutukseen osallistuvia kuljettajia oli 8 prosenttia vähemmän normaaliin tilanteeseen verrattuna.
                  
               
                     (11)
                  
                  
                     Slovenian mukaan vuonna 2019 järjestettyyn 920 jatkokoulutukseen osallistui 43 884 kuljettajaa, kun taas vuonna 2020 järjestetyssä 494 koulutuksessa osallistujia oli 19 089. Tämän vähennyksen vuoksi Slovenia odottaa, että jatkokoulutuksen kysyntä tulee olemaan koulutuslaitosten valmiuksia suurempaa. Koulutuksen järjestämisessä on Sloveniassa merkittävä suma, ja lähikontaktien välttämistä koskevien vielä voimassa olevien toimenpiteiden vuoksi sitä ei saada purettua nopeasti.
                  
               
                     (12)
                  
                  
                     Slovenian toimittamien tietojen mukaan covid-19:n leviämisen hillitsemiseksi käyttöön otetut toimenpiteet vaikuttavat myös kuljettajan ammattipätevyyskorttien uusimiseen. Niiden vaikeuksien lisäksi, joita liittyy jatkokoulutuksen suorittamiseen, joka Slovenian mukaan ovat kuljettajan ammattipätevyyskorttien uusimisen edellytys, kyseinen jäsenvaltio viittaa myös siihen, että paikallisten hallintoviranomaisten valmiudet uusia näitä asiakirjoja ovat rajalliset. Kyseisen jäsenvaltion mukaan Sloveniassa vain osalla henkilöstöstä on tällä hetkellä pääsy hallintoviranomaisten rakennuksiin, ja tämä rajoitus todennäköisesti pysyy voimassa lähitulevaisuudessa.
                  
               
                     (13)
                  
                  
                     Kyseisen jäsenvaltion toimittamien tietojen perusteella on todennäköistä, että jotkin näistä toimenpiteistä pysyvät voimassa lähitulevaisuudessa ja mahdollisesti vuoden 2021 loppuun saakka. Vaikka nykyinen pandemiatilanne on Sloveniassa hitaasti paranemassa, kyseisessä jäsenvaltiossa on edelleen noin 300 uutta tartuntaa päivässä, mitä pidetään maan kokoon nähden merkittävänä lukuna. Myös rokottaminen on edennyt odotettua hitaammin toimitusketjujen ongelmien vuoksi. Sen vuoksi Slovenia odottaa, että esimerkiksi sisätiloissa olevien henkilöiden lukumäärän rajoitukset pysyvät toistaiseksi voimassa, minkä seurauksena harvemmat kuljettajat voivat suorittaa jatkokoulutuksensa.
                  
               
                     (14)
                  
                  
                     Slovenian mukaan syy pyytää pidennystä enintään kuuden kuukauden pituisiin ajanjaksoihin selittyy sillä, että kuljettajien ammattipätevyyskortteja on edelleen uusimatta merkittävä määrä, noin 50 prosenttia enemmän kuin normaalisti odotettaisiin. Edelleenkään ei myöskään ole varmuutta siitä, kuinka kauan pandemia jatkuu ja kuinka kauan lähikontaktien välttämistä koskevat toimenpiteet pysyvät voimassa.
                  
               
                     (15)
                  
                  
                     Slovenia pyytää ainoastaan 1 päivän syyskuuta 2020 ja 30 päivän kesäkuuta 2021 välisten ajanjaksojen pidentämistä, ei asetuksen (EU) 2021/267 2 artiklan 1, 3 ja 5 kohdassa säädettyjen kymmenen kuukauden ajanjaksojen pidentämistä. Jatkokoulutuksen suorittamista ja todistuksen antamista siitä, yhdenmukaistetun unionin koodin 95 merkitsemistä ja niiden kuljettajan ammattipätevyyskorttien uusimista, joiden voimassaolo muutoin päättyisi uudella viiteajanjaksolla, ei näin ollen pidennetä yli kymmenellä kuukaudella. Pyydetyt pidennykset eivät siten aiheuta suhteettomia riskejä liikenteen turvallisuudelle ja turvaamiselle.
                  
               
                     (16)
                  
                  
                     Slovenialle olisi sen vuoksi annettava lupa pidentää asetuksen (EU) 2021/267 2 artiklan 1 kohdassa määritettyjä 1 päivän syyskuuta 2020 ja 30 päivän kesäkuuta 2021 välisiä ajanjaksoja kuudella kuukaudella mainitun säännöksen sekä 2 artiklan 3 kohdan ja 2 artiklan 5 kohdan soveltamiseksi.
                  
               
                     (17)
                  
                  
                     Slovenia on suostunut siihen, että tämä päätös hyväksytään ja siitä ilmoitetaan englanniksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Slovenialle annetaan lupa soveltaa seuraavia pidennyksiä asetuksen (EU) 2021/267 2 artiklan 1, 3 ja 5 kohdassa määritettyihin ajanjaksoihin:
            
                        a)
                     
                     
                        kuuden kuukauden mittainen pidennys asetuksen (EU) 2021/267 2 artiklan 1 kohdassa määritettyyn 1 päivän syyskuuta 2020 ja 30 päivän kesäkuuta 2021 väliseen ajanjaksoon mainitun asetuksen 2 artiklan 1 ja 3 kohdan soveltamiseksi; sekä
                     
                  
                        b)
                     
                     
                        kolmen kuukauden mittainen pidennys mainitun asetuksen 2 artiklan 5 kohdassa määritettyyn 1 päivän syyskuuta 2020 ja 30 päivän kesäkuuta 2021 väliseen ajanjaksoon.
                     
                  
         
            2 artikla
            Tämä päätös on osoitettu Slovenian tasavallalle.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 60, 22.2.2021, s. 1.
         
            (2)  Euroopan parlamentin ja neuvoston direktiivi 2003/59/EY, annettu 15 päivänä heinäkuuta 2003, maanteiden tavara- ja henkilöliikenteeseen tarkoitettujen tiettyjen ajoneuvojen kuljettajien perustason ammattipätevyydestä ja jatkokoulutuksesta, neuvoston asetuksen (ETY) N:o 3820/85 ja neuvoston direktiivin 91/439/ETY muuttamisesta sekä neuvoston direktiivin 76/914/ETY kumoamisesta (EUVL L 226, 10.9.2003, s. 4).